
Idősor elemzés nem-illékony memrisztorok dinamikus működtetésével

Kulcsszavak: nem-illékony memrisztor, idősoros adatfeldolgozás, peremhálózati eszközök, alacsony fogyasztású áramkörök, neuromorf számítástechnika
Egyre inkább adatvezérelt világunkban egyre több erőforrást kell felhasználnunk a gyorsan növekvő adatmennyiség feldolgozásához. Az ún. memrisztorok lehetővé teszik olyan hatékony, alacsony fogyasztású áramkörök létrehozását, amelyek képesek az adatok hardverszintű feldolgozására közvetlenül az adat keletkezési helyén vagy annak közelében [1].
A dolgozatban bemutatásra kerül egy memrisztoralapú rendszer koncepciója és gyakorlati megvalósításának előkészítése, amely alkalmas időbeli adatsorok előrejelzésére, kategorizálására. A javasolt rendszer néhány különböző dinamikai jellemzőkkel rendelkező memrisztort használ az adatfolyamok elemzésére. A bemeneti jel előfeszítésének állításával az egyes memrisztoregységekben különböző mértékű „felejtési időt” lehet előidézni. Ezen felejtési idők testreszabásával, és a különböző dinamikájú memrisztív egységek kimeneti jeleinek megfelelő kombinálásával nagy pontosságú idősorelőrejelzések készíthetők, miközben minimalizálható a számításierőforrás-igény a hagyományos módszerekhez képest. Ez az egyszerűség különösen vonzó a peremeszközökbe történő integrálás szempontjából. A dolgozatom bemutatja a dinamikus memrisztorok sokoldalúságát az idősoradatok feldolgozásában és hogy miért játszhatnak kulcsszerepet a hatékony, in-situ adatfeldolgozás jövőjében.
[1] M. A. Zidan et al. The future of electronics based on memristive systems. Nature Electronics 1, 22-29 (2018)



